RESOLUCIÓN do 5 de setembro de 2006 pola que se convoca un curso sobre seguridade e educación viaria.
CENTRO DE ESTUDOS XUDICIAIS E SEGURIDADE PÚBLICA DE GALICIA — III. OUTRAS DISPOSICIÓNS — 21/09/2006

Dentro do programa de actividades que o Centro de Estudos Xudiciais e Seguridade Pública de Galicia ten previsto realizar no ano 2006, e conforme as funcións atribuídas pola Lei 1/2005, do 4 de xaneiro, de creación do Centro de Estudos Xudiciais e Seguridade Pública de Galicia, anúnciase a convocatoria dun curso sobre seguridade e educación viaria, que deberá desenvolverse conforme as seguintes bases:
Primeira.-Obxectivos.
A formación do persoal das agrupacións de voluntarios de protección civil (AVPC), nos concellos onde non contan con corpo de policía local, ou daqueles en que, existindo ese corpo, polo reducido do seu número de membros, non se pode prestar atención á educación viaria dos escolares, poderíase levar a cabo esa tarefa por parte do persoal de protección civil.
Para iso é necesario introducir na formación deste colectivo uns novos conceptos que inicialmente se atopan máis afastados da súa actividade habitual, pero que non deixan de ser outra forma de protexer os cidadáns.
-Coñecer e comprender as xeneralidades do comportamento e pensamento dos escolares na etapa de educación primaria.
-Recordar os preceptos normativos básicos que rexen a circulación de peóns, ciclistas e viaxeiros, así como as recomendacións de seguridade viaria nesas situacións.
-Coñecer os recursos e actividades pedagóxicas que se puidesen utilizar nas sesións de educación viaria, así como algunhas experiencias xa postas en marcha.
Segunda.-Destinatarios.
-Responsables das agrupacións de voluntarios de protección civil.
-Voluntarios membros das agrupacións de voluntarios de protección civil, que realizasen o curso de accidentes na estrada.
Terceira.-Desenvolvemento.
1. Prazas: o número de prazas ofertadas é de vinte e sete por curso.
2. Duración e datas: o curso terá lugar a última semana do mes de outubro, en horario de mañá e tarde, cunha duración de 16 horas.
O horario será o seguinte: das 9.30 ás 14.00 horas e das 16.00 ás 20.00 horas.
3. Lugar: o curso realizarase na sede do Centro de Estudos Xudiciais e Seguridade Pública de Galicia no concello da Estrada.
Cuarta.-Solicitudes e prazo de inscrición.
1. A inscrición dos participantes é gratuíta.
2. O persoal que desexe participar neste curso deberá presentar, cuberta á máquina ou con letra moi clara, a instancia que figura no anexo.
3. O prazo para a presentación de instancias rematará o día 20 de outubro de 2006.
4. As instancias deberán vir asinadas polo presidente da agrupación.
5. As instancias deberán enviarse por correo á sede do Centro de Estudos Xudiciais e Seguridade Pública de Galicia: avenida da Cultura, s/n, 36680 A Estrada, ao fax nº 986 59 09 88, ou ben poden entregarse en calquera dos lugares previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
Quinta.-Contido.
No curso trataranse os seguintes temas:
-A seguridade viaria e a educación viaria. Os recursos pedagóxicos da Dirección Xeral de Tráfico.
-Os alumnos de educación primaria: a etapa de 3 a 6 anos. A etapa de 7 a 10 anos.
-A circulación de peóns: normas e medidas de seguridade viaria.
-A circulación de ciclistas: normas e medidas de seguridade viaria.
-Os viaxeiros no transporte público: normas e medidas de seguridade viaria.
-Os sinais de circulación: do persoal de protección civil, sinais verticais.
-Cinto de seguridade e casco: normas e medidas de seguridade viaria.
-Planificación dunha actividade formativa. Distribución das áreas temáticas por grupos de traballo: o neno como peón, neno como usuario de vehículo privado, o neno como usuario do transporte público, o neno como ciclista.
-Visualización dunha sesión real. Análise desta.
-Realización e análise dos traballos dos grupos nas distintas temáticas. Simulacións.
-Realización dunha clase práctica nun centro escolar.
-Programa de acción europeo de seguridade viaria 2003-2010. Campañas da Comisión Autonómica de Seguridade Viaria. «Faite Ver». Coordinación desde o Servizo 112.
Sexta.-Relación de admitidos.
A relación de participantes admitidos para a realización do curso exporase no taboleiro de anuncios do Centro de Estudos Xudiciais e Seguridade Pública de Galicia, sen prexuízo da oportuna notificación aos seleccionados con antelación suficiente á realización do curso. Tamén poden confirmar a súa admisión chamando ao teléfono 986 59 02 46 ou consultando a páxina web
http://cexesga.xunta.es.
Sétima.-Asistencia.
É obrigatoria a asistencia e puntualidade en todas as actividades do curso. A falta de asistencia, mesmo cando sexa xustificada, en máis dun 10% das horas lectivas programadas determinará a cualificación de non apto no curso.
Oitava.-Certificado de aproveitamento.
Ao remate do curso entregaráselles un certificado de asistencia e aproveitamento a aquelas persoas que acrediten a súa participación continuada, e superen as correspondentes probas de coñecementos.
Novena.-Modificacións.
O Centro de Estudos Xudiciais e Seguridade Pública de Galicia poderá modificar o desenvolvemento do curso para adaptala ás necesidades da Administración e ás continxencias que poidan xurdir.
A Estrada, 5 de setembro de 2006.
Carlos Suárez-Mira Rodríguez
Director xeral do Centro de Estudos Xudiciais
e Seguridade Pública de Galicia